
	IZVJEŠTAJ O ANALIZI UTICAJA PROPISA ZA LOKALNE SAMOUPRAVE 

	PREDLAGAČ PROPISA
	Predsjednik Opštine

	
NAZIV PROPISA
	
Odluka o sufinansiranju troškova boravka djece u predškolskim ustanovama na teritoriji Opštine Nikšić


	1. Definisanje problema
· Da li je propis posljedica zahtjeva (propisa) na državnom nivou?
· Navesti zakonski, odnosno strateški ili drugi osnov za donošenje propisa?
· Da li se propisom utvrđuju sopstvene nadležnosti ili preneseni, odnosno povjereni poslovi lokalne samouprave?
· Koje probleme  treba da riješi predloženi akt?
· Da li problem ima rodnu dimenziju? (ima posebni uticaj na žene)
· Koji su uzroci problema?
· Koje su posljedice problema?
· Koji su subjekti oštećeni, na koji način i u kojoj mjeri?
· Kako bi problem evoluirao bez promjene propisa (“status quo” opcija)?

	Propis nije neposredna posljedica zahtjeva sa državnog nivoa, već predstavlja lokalnu mjeru podrške porodicama i djeci, zasnovanu na zakonskoj mogućnosti Opštine da, u skladu sa materijalnim mogućnostima, obezbijedi dodatne oblike dječje zaštite i učestvuje u unapređenju obrazovanja i dječje zaštite.
Pravni osnov sadržan je u čl. 59 i 154 stav 4 Zakona o socijalnoj i dječjoj zaštiti, čl. 38 i 39 Zakona o predškolskom vaspitanju i obrazovanju, članu 27 stav 1 tačka 15 i članu 38 stav 1 tačka 2 Zakona o lokalnoj samoupravi, kao i članu 35 stav 1 tačka 2 i članu 38 stav 1 Statuta Opštine Nikšić.
Odlukom se uređuje sopstveni posao lokalne samouprave – učešće Opštine, u skladu sa zakonom i svojim mogućnostima, u obezbjeđivanju uslova i unapređenju djelatnosti obrazovanja i dječje zaštite od interesa za lokalno stanovništvo. Ne radi se o prenesenom niti povjerenom poslu.
Troškovi redovnog boravka djece u predškolskoj ustanovi predstavljaju kontinuirano mjesečno opterećenje za porodice. Rast životnih troškova može umanjiti dostupnost predškolskog vaspitanja i obrazovanja i uticati na redovno izmirivanje obaveza. Potrebno je uspostaviti jednak, kontrolisan i primjenjiv način podrške, uz mogućnost realizacije preko JPU ili neposredno prema roditeljima, zavisno od izabranog modela sprovođenja.
Neposredno su pogođeni roditelji, odnosno drugi zakonski zastupnici djece upisane u JPU „Dragan Kovačević“, a posredno djeca i porodična domaćinstva. Bez intervencije bi roditelji nastavili da snose puni dio troška koji pada na njihov teret, što bi moglo negativno uticati na dostupnost i kontinuitet pohađanja programa predškolskog vaspitanja.
Problem ima posrednu rodnu dimenziju jer obaveze brige o djeci u praksi mogu nesrazmjerno opterećivati žene i uticati na njihovo učešće na tržištu rada. Mjera je formalno rodno neutralna i dostupna svoj djeci koja ispunjavaju uslove.
Bez donošenja Odluke ne bi postojao jedinstven lokalni pravni osnov za sufinansiranje do 50% troška u školskoj 2026/2027. godini, odnosno 100% od školske 2027/2028. godine, niti uređen mehanizam prenosa sredstava JPU ili pojedinačne isplate roditeljima.


	2. Ciljevi
· Koji ciljevi se postižu predloženim propisom?
· Da li bilo koji od ciljeva unapređuje rodnu ravnopravnost? 

	Opšti cilj
Unapređenje dostupnosti predškolskog vaspitanja i obrazovanja i pružanje podrške porodicama sa djecom predškolskog uzrasta na teritoriji Opštine Nikšić.
Posebni ciljevi
• smanjenje mjesečnog finansijskog opterećenja roditelja do 50% u školskoj 2026/2027. godini i 100% od školske 2027/2028. godine;
• veći i kontinuiraniji obuhvat djece programima predškolskog vaspitanja i obrazovanja;
• podrška ranom razvoju, obrazovanju i socijalizaciji djece;
• uspostavljanje dva alternativna i međusobno isključiva načina realizacije mjere: prenosom JPU na osnovu službene evidencije ili pojedinačnom isplatom roditelju na osnovu zahtjeva i propisane dokumentacije;
• transparentan i kontrolisan obračun, isplata i nadzor nad budžetskim sredstvima.
Doprinos rodnoj ravnopravnosti
Mjera ne pravi razliku prema polu djeteta ili roditelja. Posredno može unaprijediti rodnu ravnopravnost olakšavanjem usklađivanja porodičnih i radnih obaveza.

	3. Opcije
· Zašto je propis neophodan? - Koje su moguće opcije za ispunjavanje ciljeva i rješavanje problema? (uvijek treba razmatrati “status quo” opciju i preporučljivo je uključiti i neregulatornu opciju, osim ako postoji obaveza donošenja predloženog propisa).
· Obrazložiti preferiranu opciju?(prilikom obrazlaganja opcije uključiti i rodnu dimenziju te opcije: kako preferirana opcija unapređuje rodnu ravnopravnost-status žena i odnose među ženama i muškarcima)

	Razmatrane opcije
1. Status quo – zadržavanje postojećeg stanja bez lokalnog sufinansiranja.
2. Neregulatorna opcija – povremena pomoć ili informativne aktivnosti, bez opšteg i predvidivog prava.
3. Ciljana pomoć prema imovinskim ili socijalnim kriterijumima, uz pojedinačne postupke i veće administrativno opterećenje.
4. Regulatorna opcija – donošenje Odluke kojom se uređuje opšta mjera sufinansiranja i dva alternativna načina njene realizacije: neposrednim prenosom sredstava JPU ili pojedinačnom isplatom roditelju, pri čemu se za isti period može primjenjivati isključivo jedan način.
Preferirana opcija
Preferira se donošenje Odluke jer uspostavlja jasan, opšti, predvidiv i kontrolisan pravni mehanizam. Kod prenosa JPU pravo se ostvaruje bez pojedinačnog zahtjeva, na osnovu službene evidencije i mjesečnog obračuna. Kod isplate roditelju podnosi se zahtjev Sekretarijatu za socijalno staranje i osobe sa invaliditetom, uz ovjerenu kopiju ugovora sa JPU za svako dijete i broj žiro-računa. Dva modela omogućavaju sprovođenje mjere u skladu sa modelom prihvaćenim u saradnji sa JPU, bez duplog finansiranja, jer su međusobno isključiva za isti period. Opcija je rodno neutralna, uz mogući pozitivan uticaj na usklađivanje rada i roditeljstva.

	4. Analiza uticaja
· Na koga će i kako će najvjerovatnije uticati rješenja u propisu - nabrojati pozitivne i negativne uticaje, direktne i indirektne, kao i rodno-senzitivne uticaje propisa?
· Koje troškove ili uštede će primjena propisa izazvati građanima i privredi (naročito malim i srednjim preduzećima)?
· Da li pozitivne posljedice donošenja propisa opravdavaju troškove koje će on stvoriti?
· Da li se propisom podržava stvaranje novih privrednih subjekata na tržištu i tržišna konkurencija?
· Uključiti procjenu administrativnih opterećenja i biznis barijera.


	Direktni pozitivni uticaji
• roditelji, odnosno drugi zakonski zastupnici: ušteda do 50% troška u školskoj 2026/2027. godini, odnosno 100% od školske 2027/2028. godine;
• djeca: veća dostupnost i kontinuitet uključivanja u predškolske programe;
• JPU „Dragan Kovačević“: smanjenje rizika neizmirenih roditeljskih obaveza;
• Opština: ostvarivanje lokalne politike podrške porodici, djeci i obrazovanju.
Indirektni i rodno senzitivni uticaji
Mjera može olakšati radno angažovanje roditelja i organizaciju porodičnog života. Posredni pozitivan uticaj može biti izraženiji kod žena koje češće preuzimaju obaveze brige o djeci.
Negativni uticaji i rizici
Osnovni negativni uticaj je povećanje rashoda Budžeta Opštine koji se ublažavaju se provjerom podataka, međusobnom razmjenom evidencija, primjenom samo jednog modela za isti period, nadzorom i povraćajem nepravilno isplaćenih sredstava.
Građani i privreda
Građanima se stvaraju uštede, a ne novi troškovi. Odluka ne uvodi obaveze, naknade ni administrativna opterećenja privredi i ne utiče neposredno na tržišnu konkurenciju.
Administrativno opterećenje
Kod prenosa sredstava JPU roditelji ne podnose zahtjev. Kod pojedinačne isplate roditelj podnosi zahtjev Sekretarijatu za socijalno staranje i osobe sa invaliditetom, uz ovjerenu kopiju ugovora sa JPU za svako dijete i broj žiro-računa. Sekretarijat provjerava uslove i usaglašava podatke sa evidencijom JPU. Dodatno opterećenje je opravdano potrebom da se obezbijede zakonitost, tačnost isplate i sprečavanje dvostrukog finansiranja.

	5.Procjena fiskalnog uticaja
· Da li je potrebno obezbjeđenje finansijskih sredstava iz budžeta lokalnih samouprava odnosno budžeta Crne Gore za implementaciju propisa i u kom iznosu?
· Da li je obezbjeđenje finansijskih sredstava jednokratno, ili tokom određenog vremenskog perioda?  Obrazložiti.
· Da li su neophodna finansijska sredstva obezbijeđena u budžetu lokalnih samouprava odnosno budžetu Crne Gore za tekuću fiskalnu godinu, odnosno da li su planirana u budžetu za narednu fiskalnu godinu?
· Da li propis utiče na visinu prihoda jedinice lokalne samoupraveodnosno prihoda budžeta Crne Gore i kako?
· Da li će se implementacijom propisa ostvariti novi prihodi za budžet jedinicelokalne samouprave, odnosno za budžet Crne Gore?
· Ko su potencijalni korisnici budžeta za implementaciju propisa (u kojem procentu bi korisnici mogli biti muškarci, a u kojem žene? Da li implementacija budžeta može biti uzrok neravnopravnosti između muškaraca i žena?)


	Potrebna sredstva
Za sprovođenje Odluke potrebno je obezbijediti sredstva u Budžetu Opštine Nikšić, na budžetskoj poziciji potrošačke jedinice Služba za saradnju, poslove predsjednika i informisanje. Ukupan iznos zavisi od broja djece, važećeg cjenovnika i dijela troška koji nakon drugih javnih izvora pada na teret roditelja.
Način obračuna
Za školsku 2026/2027. godinu fiskalni uticaj predstavlja zbir iznosa sufinansiranja do 50% pojedinačnog troška koji pada na teret roditelja. Od školske 2027/2028. godine planira se 100% tog troška. Isti obračun primjenjuje se nezavisno od toga da li se sredstva prenose JPU ili isplaćuju roditeljima; za isti period primjenjuje se samo jedan model. 
Trajanje obaveze i obezbijeđenost
Obaveza nije jednokratna, već kontinuirana, počev od 1. septembra 2026. godine. Za naredne godine sredstva se planiraju godišnje prema broju djece, važećim troškovima i izvršenju iz prethodnog perioda.
Uticaj na prihode
Odluka ne stvara nove prihode niti neposredno utiče na visinu prihoda Budžeta Opštine ili Budžeta Crne Gore. Stvara rashod Budžeta Opštine i ne zahtijeva sredstva iz Budžeta Crne Gore.
Korisnici i rodni aspekt budžeta
Krajnji korisnici su djeca upisana u JPU „Dragan Kovačević“ i njihova domaćinstva. Sredstva se, u zavisnosti od izabranog modela, prenose JPU ili isplaćuju roditeljima, odnosno drugim zakonskim zastupnicima. Mjera je jednako dostupna djeci oba pola i ne očekuje se da uzrokuje neravnopravnost.


	6. Konsultacije zainteresovanih strana
· Naznačiti da li je korišćena eksterna ekspertska podrška i ako da, kako.
· Naznačiti koje su grupe zainteresovanih strana konsultovane, u kojoj fazi RIA procesa i kako (javne ili ciljane konsultacije).
· Da li su predstavnice ženskih udruženja bile uključene u konsultacije?
· Naznačiti glavne rezultate konsultacija, i koji su predlozi i sugestije zainteresovanih strana prihvaćeni odnosno nijesu prihvaćeni. Obrazložiti.

	Eksterna ekspertska podrška
Eksterna ekspertska podrška nije korišćena.
Zainteresovane strane i konsultacije
U pripremi Odluke razmatrani su podaci i potrebe JPU „Dragan Kovačević“, roditelja, nadležnih organa i službi Opštine Nikšić, naročito organa nadležnih za socijalno staranje i finansije. Posebno su razmotrena pitanja načina prenosa i kontrole sredstava, potrebne dokumentacije, provjere podataka i sprečavanja dvostrukog finansiranja.
Rezultat
U tekst Odluke ugrađena su dva alternativna načina realizacije mjere: neposredan prenos sredstava JPU i pojedinačna isplata roditelju, odnosno drugom zakonskom zastupniku, uz pravilo da se za isti period sredstva mogu isplaćivati isključivo na jedan način. Za pojedinačnu isplatu propisani su zahtjev, ovjerena kopija ugovora sa JPU za svako dijete i broj žiro-računa, kao i provjera podataka sa evidencijom JPU. Predstavnice ženskih udruženja nijesu posebno konsultovane; rodni aspekt razmotren je kroz procjenu posrednog uticaja mjere na usklađivanje porodičnih i radnih obaveza.

	7: Monitoring i evaluacija
· Koje su potencijalne prepreke za implementaciju propisa? 
· Koji su glavni indikatori prema kojima će se mjeriti ispunjenje ciljeva?
· Ko će biti zadužen za sprovođenje monitoringa i evaluacije primjene propisa?

	Potencijalne prepreke
• promjena broja djece, cjenovnika ili strukture subvencija iz drugih javnih izvora;
• kašnjenje ili netačnost obračuna JPU;
• nepotpuni zahtjevi roditelja ili neusaglašeni podaci;
• rizik dvostruke isplate za isti period;
• kašnjenje u provjeri zahtjeva, prenosu ili pojedinačnoj isplati sredstava;
• pitanja zaštite podataka o ličnosti.
Glavni indikatori
• broj djece obuhvaćene sufinansiranjem, ukupno i prema polu;
• broj korisnika prema načinu realizacije mjere;
• mjesečni i godišnji iznos prenesen JPU, odnosno isplaćen roditeljima;
• prosječan iznos sufinansiranja po djetetu;
• procenat obračuna, provjera i isplata izvršenih u propisanim rokovima;
• broj nepotpunih zahtjeva, utvrđenih nepravilnosti, korekcija i povraćaja sredstava;
• broj slučajeva spriječenog ili utvrđenog dvostrukog finansiranja;
• broj prigovora roditelja i način njihovog rješavanja.
Monitoring i evaluacija
Monitoring sprovode Sekretarijat za socijalno staranje i osobe sa invaliditetom i Služba za saradnju, poslove predsjednika i informisanje, svako iz domena svojih nadležnosti, u saradnji sa organom nadležnim za finansije i JPU „Dragan Kovačević“. Prate se oba moguća modela realizacije, usaglašenost evidencija, blagovremenost prenosa i pojedinačnih isplata, namjensko korišćenje sredstava i poštovanje zabrane dvostrukog finansiranja.




Datum i mjesto					  	        PREDLAGAČ PROPISA

14.09. 2026. godine			       	                                      PREDSJEDNIK OPŠTINE 
                                                                                                   Marko Kovačević
